Návrh ROZHODNUTIE RADY o pozícii, ktorú má Európska únia zaujať na 32. zasadnutí Stáleho výboru k Dohovoru o ochrane európskych voľne žijúcich organizmov a prírodných stanovíšť (Bernský dohovor) /* COM/2012/0520 final - 2012/0249 (NLE) */





DÔVODOVÁ SPRÁVA 1. KONTEXT NÁVRHU Dohovor o ochrane európskych voľne žijúcich organizmov a prírodných stanovíšť (ďalej len „Bernský dohovor“) prijala Rada Európy 19. septembra 1979 v Berne (Švajčiarsko) a nadobudol platnosť 1. júna 1982. Má 50 zmluvných strán: 45 členských štátov Rady Európy, 4 nečlenské štáty Rady Európy a Európska únia. Cieľom dohovoru je „ochrana voľne žijúcich organizmov a ich prírodných stanovíšť, a to osobitne tých druhov a stanovíšť, ktorých ochrana si vyžaduje spoluprácu niekoľkých štátov, a rozvinutie takejto spolupráce. Osobitný dôraz sa kladie na ohrozené a zraniteľné druhy vrátane ohrozených a zraniteľných sťahovavých druhov.“ Všetky zmluvné strany Bernského dohovoru musia vykonať opatrenia na: – podporu vnútroštátnych politík na ochranu voľne žijúcich organizmov a ich prírodných stanovíšť, – zohľadnenie ochrany voľne žijúcich organizmov v politikách plánovania a rozvoja a v opatreniach proti znečisťovaniu, – podporu vzdelávania a rozširovania všeobecných informácií o potrebe chrániť druhy voľne žijúcich organizmov a ich prírodných stanovíšť, – spoluprácu s cieľom zvýšiť účinnosť týchto opatrení prostredníctvom koordinácie úsilia na ochranu sťahovavých druhov a výmenu informácií a skúseností a odborných poznatkov. Bernský dohovor sa vykonáva na úrovni EÚ na základe smernice Európskeho parlamentu a Rady 2009/147/ES z 30. novembra 2009 o ochrane voľne žijúceho vtáctva[1] (smernica o vtákoch) a smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín[2], (smernica o biotopoch), ktoré poskytujú spoločný rámec ochrany voľne žijúcich organizmov a biotopov v EÚ a sú kľúčové právne nástroje EÚ na zachovanie biodiverzity v členských štátoch. Smernice predstavujú právny rámec pre sieť EÚ Natura 2000, ktorá je najväčšou sieťou chránených oblastí na svete. Stály výbor je riadiacim orgánom Bernského dohovoru. Hlavnou úlohou výboru je monitorovanie ustanovení tohto dohovoru so zreteľom na vývoj voľne žijúcich organizmov a posúdenie ich potrieb. Na tento účel plní Stály výbor osobitnú úlohu, pretože poskytuje zmluvným stranám odporúčania a skúma a prijíma pozmeňovacie návrhy k prílohám, v ktorých sú tieto chránené druhy uvedené. V článku 22 odseku 1 Bernského dohovoru sa uvádza, že: 1 Ktorýkoľvek štát môže pri podpise dohovoru alebo pri uložení listín o jeho ratifikácii, prijatí, schválení či pristúpení uplatniť jednu výhradu alebo viac výhrad ohľadne určitých druhov uvedených v prílohách č. I – III, ako aj ohľadne určitých druhov uvedených vo výhrade či výhradách, ak ide o určité prostriedky alebo spôsoby usmrcovania, odchytu a ďalšieho využívania uvedené v prílohe č. IV. Nemožno však uplatniť žiadnu výhradu všeobecnej povahy. So zreteľom na 32. zasadnutie Stáleho výboru, ktoré sa uskutoční v Štrasburgu 27. – 30. novembra 2012, Švajčiarsko predložilo pozmeňovací návrh k článku 22 Bernského dohovoru s cieľom umožniť zmluvným stranám vyjadriť určité výhrady týkajúce sa záväzku, ktorý pôvodne prijali v rámci Bernského dohovoru, dokonca aj po podpise dohovoru alebo po uložení listín o ratifikácii, prijatí, schválení alebo pristúpení. Švajčiarsky návrh zavádza nový odsek 1a v článku 22, ktorý by znel takto: „1a Navyše k ustanoveniam odseku 1 môže ktorýkoľvek štát v prípade, ak sa situácia na jeho území zásadne zmenila od nadobudnutia platnosti tohto dohovoru, vyjadriť jednu alebo viac výhrad týkajúcich sa určitých druhov uvedených v prílohách I až III.“ Švajčiarsko neposkytlo žiaden druh analýzy ani vedecké údaje, ktoré by návrh odôvodňovali. Navyše tým, že by sa všetkým signatárom Bernského dohovoru umožnilo uplatniť jednu alebo viac výhrad týkajúcich sa určitých druhov uvedených v prílohách I až III, by švajčiarsky návrh mohol mať ďalekosiahle nepriaznivé dôsledky, pokiaľ ide o vplyv na populácie fauny a flóry, európskeho záujmu. To by výrazne oslabilo dohovor a podlomilo by to úsilie EÚ v oblasti ochrany európskych druhov. S ohľadom na uvedené skutočnosti a v záujme konzistentnosti medzi Bernským dohovorom a právnymi predpismi EÚ a úspešného vykonávania Bernského dohovoru by na ďalšom zasadnutí Stáleho výboru Únia nemala podporiť Švajčiarsky návrh. 2012/0249 (NLE) Návrh ROZHODNUTIE RADY o pozícii, ktorú má Európska únia zaujať na 32. zasadnutí Stáleho výboru k Dohovoru o ochrane európskych voľne žijúcich organizmov a prírodných stanovíšť (Bernský dohovor) RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 9, so zreteľom na návrh Európskej komisie, keďže: (1) Európska únia je zmluvnou stranou Dohovoru o ochrane európskych voľne žijúcich organizmov a prírodných stanovíšť (Bernského dohovoru). (2) Bernský dohovor sa vykonáva na úrovni EÚ na základe smernice Európskeho parlamentu a Rady 2009/147/ES z 30. novembra 2009 o ochrane voľne žijúceho vtáctva[3] a smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín[4]; (3) Stály výbor preskúma akýkoľvek pozmeňovací návrh k článkom Bernského dohovoru. So zreteľom na 32. zasadnutie stáleho výboru, ktoré sa uskutoční v Štrasburgu 27. – 30. novembra 2012, Švajčiarsko predložilo pozmeňovací návrh k článku 22 Bernského dohovoru s cieľom umožniť zmluvným stranám vyjadriť určité výhrady týkajúce sa záväzku, ktorý pôvodne prijali v rámci Bernského dohovoru, dokonca aj po podpise dohovoru alebo po uložení listín o ratifikácii, prijatí, schválení alebo pristúpení. To by umožnilo všetkým signatárom Bernského dohovoru vyjadriť jednu alebo viac výhrad týkajúcich sa niektorých druhov uvedených v prílohách I až III. (4) Tento návrh nebol opodstatnený analýzou ani vedeckými údajmi a môže mať ďalekosiahly negatívny vplyv na populácie živočíchov a rastlín európskeho záujmu. Navyše nie je v súlade s právnymi predpismi Únie. (5) S ohľadom na uvedené skutočnosti by Únia nemala podporovať návrh Švajčiarska na ďalšom zasadnutí stáleho výboru. PRIJALA TOTO ROZHODNUTIE: Článok 1 Stanovisko, ktoré má prijať Európska únia na 32. zasadnutí Stáleho výboru k dohovoru o ochrane európskych voľne žijúcich organizmov a prírodných stanovíšť (Bernského dohovoru) je nepodporiť švajčiarsky pozmeňovací návrh k článku 22 uvedeného dohovoru. Článok 2 Toto rozhodnutie nadobúda účinnosť dňom jeho prijatia. V Bruseli Za Radu predseda [1] Ú. v. EÚ L 20, 26.1.2010, s. 7. [2] Ú. v. ES L 206, 22.7.1992, s. 7. [3] Ú. v. EÚ L 20, 26.1.2010, s. 7. [4] Ú. v. ES L 206, 22.7.1992, s. 7.